Majlis Eropah

Majlis Eropah (bahasa Inggeris: Council of Europe) merupakan sebuah pertubuhan antarabangsa yang mengandungi 47 negara di benua Eropah kecuali Belarus dan Kazakhstan. Kanada, Jepun, Mexico, Amerika Syarikat dan Kota Vatikan merupakan pemerhati dalam Majlis manakala Kanada, Israel dan Mexico merupakan pemerhati dalam Perhimpunan Parlimen. 

Ahli-ahli dan negara bukan ahli Majlis Eropah telah menandatangani beberapa perjanjian penting, antaranya Konvensyen Jenayah Siber, Konvensyen Antipenyalahgunaan Dadah (Anti-doping convention), Konvensyen Perlindungan Habitat Semula jadi dan Konvensyen Hak Asasi Manusia Eropah.

Bahasa rasmi Majlis Eropah ialah bahasa Inggeris dan Perancis, manakala bahasa Jerman, Itali dan Rusia digunakan sebagai bahasa kerja dalam Perhimpunan Parlimen.

Majlis Eropah beribu pejabat di Istana Eropah, Strasbourg, Perancis. Negara-negara di Eropah yang menerima kedaulatan undang-undang dan menjamin hak asasi manusia dan kebebasan rakyatnya dalah dijemput menyertai Majlis Eropah.

Majlis Eropah adalah berbeza daripada Kesatuan Eropah.

Penubuhan 
Majlis Eropah ditubuhkan pada 5 Mei 1949 dengan termeterainya Perjanjian London dan disertai oleh 10 negara, iaitu Belgium, Denmark, Perancis, Itali, Ireland, Luxembourg, Belanda, Norway, Sweden dan United Kingdom. Banyak lagi negara Eropah telah menyertai Majlis Eropah selepas itu, terutamanya dalam tempoh 1990-an semasa pendemokrasian negara-negara Eropah Timur dan Tengah.

Institusi 
Badan-badan utama Majlis Eropah termasuklah:

Sekretariat 
Sekretariat merupakan badan yang mengendalikan urus tadbir harian Majlis Eropah. Sekretariat diketuai oleh Setiausaha Agung.

Jawatankuasa Menteri-menteri 
Badan ini merupakan badan pemerintahan yang tertinggi yang dianggotai oleh Menteri-menteri Luar Negeri ssetiap negara ahli. Menteri-menteri ini mengadakan persidangan hanya sekali setahun. Oleh itu, jawatankuasa ini dikendalikan oleh duta-duta tetap negara ahli.

Perhimpunan Parlimen (PACE) 
Perhimpunan Parlimen mempunyai 626 negara ahli, termasuk dari Kanada, Israel dan Mexico. Badan ini berfungsi seperti parlimen, dan mempunyai kuasa perundangan. Ahli-ahli perhimpunan ini dipetik daripada ahli-ahli parlimen atau majlis perundangan negara-ngara ahli.

Kongres Majlis Eropah 
Kongres mempunyai 315 ahli dari setiap negara ahli dan bertanggungjawab mengumpul maklumat tentang keadaan dan taraf demokrasi di negara-negara ahli serta memerhati pilihan raya yang diadakan. Badan ini menasihati Jawatankuasa Menteri-menteri dan Perhimpunan Parlimen.

Mahkamah Hak Asasi Manusia Eropah 
Badan ini ditubuhkan melalui Konvensyen Hak Asasi Manusia Eropah 1950 untuk mengendalikan kes-kes penindasan dan pencabulan hak asasi manusia.

Pesuruhjaya Hak Asasi Manusia 
Pemegang jawatan ini mempunyai tugas menimbulkan kesedaran tentang hak asasi manusia, membuat penilaian dan laporan taraf hak asasi manusia serta membuat pengesyoran kepada kerajaan-kerajaan negara ahli.
 
Badan lain:

Observatori Audiovisual Eropah 
Badan ini mengumpul dan mengedarkan maklumat industri audiovisual di Eropah.

Direktorat Kualiti Ubat Eropah (EDQM) 
EDQM dianggotai oleh ahli farmasi, kimia, biokimia, biologi, statistik, arkib, juruteknik dan jurutera yang membuat kajian menguji kualiti ubat yang dihasilkan di Eropah.

Kumpulan Pompidou 
Kumpulan ini berusaha membasmi ketagihan dadah serta pengedaran dadah secara haram.

Suruhanjaya Venice 
Suruhanjaya ini memberi bantuan kepada negara-negara yang sedang menerima demokrasi. Contohnya, Suruhanjaya Venice membantu menyediakan perlembagaan.

Pautan luar 
 
 General Agreement on Privileges and Immunities of the Council of Europe, Paris, 2 September 1949

 
Pertubuhan antarabangsa